«Kon-Tiki» kjøpt opp av mektig Hollywood-topp
Harvey Weinstein og hans «The Weinstein Company» har nå kjøpt de amerikanske, kanadiske, britiske og italienske distribusjonsrettighetene til «Kon-Tiki». Det skriver filmnettstedet comoyo.no.Regissørene Espen Sandberg og Joachim Sandberg er storfornøyde med kjøpet. - Vi er veldig glade for dette. Dette selskapet er nok det som er best på å distribuere denne typen filmer, og det er også veldig flinke med tanke på filmpriser. Vi er selvfølgelig veldig glad for å få dem på laget, sier Sandberg til VG på telefon fra Los Angeles. - Dette er det beste som kunne skje filmen her i USA. Harvey Weinstein står for gullalderen når det gjelder å selge ikke-engelskspråklig film i Amerika og det er en stor ære å få han og hans selskap med på laget, sier Rønning.I følge Time Magazine er Weinstein den mektigste bransjepersonen i Hollywood. På 80- og 90-tallet bygde Harvey og hans bror opp selskapet «Miramax» som etterhvert ble kjøpt opp av Disney. Brødrene startet så «The Weinstein Company», som siden 2005 har sluppet over 200 filmer i USA. De har vunnet mange Oscar-priser for filmene de har vært med på å promotere og produsere. Regissør Espen Sandberg håper at kjøpet kommer til å hjelpe «Kon-Tiki» frem i Oscar-kappløpet. - Dette selskapet har tidligere vært veldig flinke til å få frem sine filmer, og nå er vi en del av laget. Det tror vi vil hjelpe. Men samtidig er det så mange gode filmer med i år, så det det blir uansett knalltøft. Men Harvey og selskapet hans vet hvertfall hvordan nominasjons-spillet skal spilles, sier han.Kjetil Lismoen, redaktør i filmmagasinet «Rushprint», mener at dette kan få stor betydning for filmen. - Harvey Weinstein er nylig kåret til Hollywoods mektigste mann av Time Magazine, så det er klart at det vil få en avgjørende betydning for filmens gjennomslagskraft på det amerikanske markedet. Det er det ingen tvil om, sier han. - Weinstein er blant de produsentene i nyere tid som har vunnet flest Oscar-priser i Hollywood. Han er veldig dyktig på å snuse opp kvalitetsfilmer med relativt stort kommersielt potensiale, legger han til.
En av de mektigste bransjeselskapene i Hollywood har kjøpt rettighetene til «Kon-Tiki».